[Foto’s] R3 miljoen dwelmvonds gemaakDie dagga wat by Nakop-grenspos gevind is (Foto: SAID) Doeanebeamptes van die Suid-Afrikaanse Inkomstediens het die afgelope 48 uur in twee klopjagte beslag gelê op dagga en heroïen ter waarde van meer as R3 miljoen. “Meer as 500 kg dagga was versteek in ŉ vragmotor wat op pad was na Namibië,” het Sandile Memela, woordvoerder van die SAID, in ŉ verklaring gesê. Dit is een van die grootste dagga-klopjagte nog ooit deur SAID-beamptes. “ŉ Doeanebeampte by Nakop-grenspos in die Noord-Kaap het Vrydagoggend omstreeks 02:00 die bestuurder en passasier van ŉ wit Hyundai- ligte afleweringsvoertuig voorgekeer om dit te deursoek. Die drie ton vragmotor het 12 beddens en matrasse vervoer. Die dagga was versteek in plastieksakke wat in die basisse van die beddens en binne matrasse versteek is. Daar was 23 groot sakke wat elk 100 klein sakkies bevat het. Die dagga se waarde beloop meer as R2.8 miljoen. “Die polisie het die bestuurder en sy passasier in hegtenis geneem. Die afleweringsvoertuig word by die Nakop-grenspos gehou hangende die uitslag van die ondersoek.” In ŉ tweede voorval was ŉ doeanebeampte en sy snuffelhond besig om pakkies by DHL by OR Tambo Internasionale Lughawe te ondersoek toe die hond positief reageer het op ŉ pakkie wat vir Spanje bestem was. “Daar was vier sakkies met ŉ poeierstof tussen die uitgesnyde bladsye van ŉ boek versteek,” het Memela bygevoeg. “Die poeierstof is positief uitgeken as heroïen. Die 1 kg heroïen se waarde word geraam op R201 810.”